PRANEŠIMAS ŽINIASKLAIDAI  
2025 m. rugsėjo 10 d.

**Ginklai, technologijos ir atostogos: tai, kuo Lietuvos investuotojai tikėjo šią vasarą**

*Komentuoja „Luminor“ banko vyresnysis portfelio valdytojas Mantas Skardžius*

**Remiantis investavimo platformos „Luminor Investor“ duomenimis, Lietuvos investuotojai vasaros mėnesius leido ne tik džiaugdamiesi saule (ar dažniau – lietumi), bet ir valdydami savo finansus. Kokios buvo populiariausios banko klientų pasirinktos akcijos investavimui vasaros mėnesiais bei kokios gi tai lėmusios priežastys?**

**Ginklai**

Kaip ir pavasario mėnesiais, absoliutaus populiarumo karaliumi tarp Lietuvos investuotojų išliko vokiečių gynybos įmonės „Rheinmetall“ akcijos. Verta prisiminti, kad ši akcija sulaukė neįtikėtino populiarumo pasikeitus JAV prezidento administracijai, kuri savo Europos sąjungininkes vis labiau skatina prisiimti didesnius gynybos įsipareigojimus. Šia prasme investuotojai neklydo – birželio pabaigoje NATO viršūnių susitikime šalys narės iš tiesų patvirtino siekį reikšmingai didinti gynybai skiriamas lėšas. Kiek kurioziškai NATO viršūnių susitikimas kartu pažymėjo ir „Rheinmetall“ akcijų kainos viršūnę. Tarsi sekdami finansų rinkų patarle „pirk nuogirdas, parduok faktus“ (angl. *buy the rumours, sell the facts*), pasaulio investuotojai veikiausiai pasinaudojo proga fiksuoti pelnus šioje įspūdingą augimą demonstravusioje akcijoje ir per likusią vasarą pastaroji nuvertėjo iki 10 proc. nuo anksčiau pasiektų aukštumų.

Prie šio atsitraukimo neabejotinai prisidėjo ir bemaž nuolatinė JAV prezidento D. Trumpo iniciatyva stabdyti karo veiksmus Ukrainoje, o kartu ir nauji populiarumą įgavę vardai gynybos pramonėje. Kone ryškiausia žvaigždė tarp tokių palyginti naujų vardų vasarą buvo „Palantir Technologies” akcija, kurios į gynybą orientuotos kuriamos programinės įrangos ir dirbtinio intelekto (DI) sprendimai pastaraisiais mėnesiais sužavėjo ne tik pasaulio, bet ir Lietuvos investuotojus.

**Technologijos**

Vasarą iškart po „Rheinmetall“ antrasis pasirinkimas Lietuvos investuotojams buvo pluoštas technologijų bendrovių, iš kurių įprastai ypatingu dėmesiu išsiskyrė DI revoliucijos priešakyje žingsniuojanti „NVIDIA“. Kiti Lietuvos investuotojus žavėję technologijų vardai iš esmės dera prie DI, robotikos ir skaitmenizacijos temų – „Tesla“, AMD, „Amazon“ ir kt. – ir reikšmingai nesiskyrė nuo pasaulinių tendencijų.

Įdomu tai, kad palyginti su pavasariu, „Luminor Investor“ klientai vasarą kiek prarado susidomėjimą paieškos giganto „Google“ motininės įmonės „Alphabet“ akcijomis. Tai nestebina, turint omenyje, kad įmonės akcijos vasario–balandžio mėnesiais krito beveik 30 proc., į „Google“ paieškų monopolį kėsinasi užklausos per DI įrankius (pvz., „Chat GPT“), o virš technologijų giganto galvos jau kuris laikas buvo pakibusi grėsmė, kad JAV reguliuotojai įpareigos įmonę išdalinti į atskirus verslus. Pirmosiomis rudens dienomis investuotojams sulaukus teismo sprendimo, kad „Alphabet“ vis tik gali neatsisakyti itin populiarios interneto naršyklės „Chrome“, daugelis rinkos dalyvių lengviau atsikvėpė dėl įmonės ateities perspektyvų ir kaip reikiant pašokdino akcijų kainą iki istorinių aukštumų. Dėl šio atokvėpio galima tikėtis, kad rudenį tikėjimą „Alphabet“ akcijomis atgaus ir Lietuvos investuotojai.

**Atostogos**

Ką Lietuvos investuotojai veikė vasarą, galima nuspėti žvelgiant į išaugusį Vokietijos turizmo gigantės „TUI AG“ populiarumą tarp „Luminor Investor“ klientų. Viena iš didžiausių pasaulyje kelionių organizatorių, kuriai priklauso apie 400 viešbučių, daugiau nei 130 lėktuvų ir iki 20 kruizinių laivų, po Covid-19 pandemijos išgyvena ne pačius geriausius laikus, stengdamasi suvaldyti savo finansus. Dar prieš 5 metus stabdytos kelionės, išaugusios skolos ir kritę pelnai įmonę slegia iki šiol, ką atspindi ir istorinėse žemumose besiritinėjanti akcijos kaina.

Vis tik atsitraukus koronavirusui „TUI AG“ verslas, panašu, grįžta į vėžes – analitikai prognozuoja įmonę būsiant pelningą, tad skolų naštą ateityje turėtų pavykti sumažinti. Ilgainiui, gyjant turizmo milžino finansams, analitikai tikisi, kad įmonė ir vėl ims lepinti savo akcininkus dividendais, kurių nemokėjo nuo pat 2019 m. Šiuo atsargiu optimizmu, kurį galbūt paskatino vasaros atostogos, panašu, užsikrėtė ir „Luminor Investor“ klientai, vasarą pirkę „TUI AG“ akcijas dažniau nei pavasario mėnesiais.

**Apie „Luminor“:**

„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor“ siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite [čia](https://luminor.ee/investors#financial-calendar).

**Daugiau informacijos:**

Severa Augusta Lukošaitytė  
„Luminor“ komunikacijos projektų vadovė  
Tel.: +370 61143579  
el. p.: [severa.augusta.lukosaityte@luminorgroup.com](mailto:severa.augusta.lukosaityte@luminorgroup.com)